
Drīzumā sāksies festivāls “Prozas lasījumi 2009”

Strauji tuvojas ikgadējais festivāls “Prozas lasījumi”, kas šogad norisināsies no 8. līdz 13. decembrim, dažādās Rīgas vietās astoņos pasākumos kopā pulcējot aptuveni 50 dažādu paaudžu un žanru rakstniekus.

“Prozas lasījumi” sāksies otrdien, 8. decembrī Spīķeros, Dirty Deal Café, plkst. 19.00. Dzejnieka un tulkotāja Kārļa Vērdiņa vadībā savus līdz šim nepublicētos darbus lasīs Ieva Plūme, Margarita Perveņecka, Ineta Meimane, Andris Akmentiņš, Aivars Eipurs un Māris Mikulāns. Muzikālās intermēdijas nodrošinās grupa “Gaujarts”.

Trešdien, 9. decembrī plkst. 19.00 “Satori” grāmatnīcā Lāčplēša ielā 31 notiks “Hamsuns parafrāzēs jeb Hamsuns un prozas mācekļi”, kas ir Knuta Hamsuna gada noslēguma pasākums un tiek organizēts sadarbībā ar Norvēģijas Karalistes vēstniecību Latvijā. Pasākumā savus darbus lasīs rakstnieces Noras Ikstenas šā gada Literārās akadēmijas audzēkņi Andris Habermanis, Renāte Kārkliņa, Vilis Kasims, Justīne Kļava, Elīna Rode, Andris Šmīdebergs, Jānis Timošenko un Jānis Valks.

Nākamajā dienā mājīgās “Satori” grāmatnīcas telpas pulcēs iepriekšējo gadu Literārās akadēmijas absolventus un draugus – lieliska iespēja iepazīties ar jaunākajiem darbiem. Prozas lasījumā “Vārdu sakot”, ko aizsāks rakstniece Laima Muktupāvela plkst. 18.30, piedalīsies Gints Romanovskis, Ilze Ķīķere, Zane Akermane, Osvalds Zebris, Anta Blumberga, Sandra Sabīne Jaundāldere, Jana Veinberga, Dace Voitkeviča, Kristaps Tukišs.

Piektdien, 11. decembrī plkst. 19.00 Spīķeros, META-KAFE, risināsies pasākums “Stāsti un romāni”. Par to, kas rakstīšanas procesā top jauns, būs iespēja uzzināt no Sergeja Moreino, Rūtas Mežavilkas, Aivara Kļavja, Pētera Pūrīša un Egīla Ventera. Mūzika – Elvi Soulsystems gādībā. Vakaru vadīs dzejniece Liāna Langa.

Sestdienas rīta cēliens atvēlēts jaunākajai lasītāju paaudzei. Plkst. 11.00 “Satori” grāmatnīcā jaunākos darbus bērniem piedāvās Māra Cielēna, Baņuta Rubess, Ieva Samauska, Juris Zvirgzdiņš un Arno Jundze. “Bērnu rītu” vadīs tulkotāja un aktrise Aija Uzulēna.

Savukārt sestdienas vakarpuse paredzēta viesu autoriem no četrām dažādām valstīm. Viesu vakarā piedalīsies Brižita Alēgra (Brigitte Allegre, Francija) un tulkotāja Vineta Berga, Levans Beridze (Lewan Beridze, Gruzija) un viņa darbu tulkotāja Māra Poļakova, kā arī Nora Ikstena, kura lasīs stāstu latviski, Jāks Jeerīts (Jaak Jõerüüt, Igaunija) un tulkotāja Maima Grīnberga, Aleksandrs Pērs (Alexander Peer, Austrija) un tulkotāja Anita Muitiniece. Par muzikālo noskaņu gādās Martin Confused. Sākums plkst. 18.00 klubā “Hamlets”.

Festivāla noslēguma dienā svētdien, 13. decembrī ar gardām svētdienas Prozas brokastīm krogā “Andalūzijas suns” plkst. 12.00 aicina mieloties Inga Ābele, Dace Rukšāne, Gundars Ignats, Pauls Bankovskis un Ilze Jansone. Pasākumu vadīs dzejniece un tulkotāja Ingmāra Balode, par muzikālo pavadījumu rūpēsies Juris Kulakovs.

Festivāla kulminācija gaidāma vakarpusē plkst. 17.00 Spīķeru koncertzālē, kur notiks festivāla noslēgums. Prozas spēle Ingas Žoludes, Jura Zvirgzdiņa, Jāņa Rokpeļņa, Māra Bērziņa un Andras Manfeldes izpildījumā. Mūzikas noformējums grupas “Astro'n'out” gādībā.

Pilna festivāla “Prozas lasījumi 2009” programma un papildu informācija atrodama interneta vietnē www.prozaslasijumi.lv.

Visas festivāla dienas “Prozas lasījumu” dalībniekus klausīsies un vērtēs īpaša žūrija: Latvijas Rakstnieku savienības priekšsēdētāja un žurnāla “Karogs” galvenā redaktore Ieva Kolmane, dzejniece un izdevniecības “Dienas Grāmata” galvenā redaktore Dace Sparāne, dzejnieks Arvis Viguls, literatūras un filozofijas portāla “¼ Satori” galvenais redaktors Reinis Tukišs, žurnāliste un grāmatu redaktore Gundega Blumberga.

Festivālu “Prozas lasījumi” organizē Latvijas Literatūras centrs. Atbalsta Valsts kultūrkapitāla fonds, Rīgas Domes Kultūras departaments, Norvēģijas Karalistes vēstniecība Latvijā un Ideju Forums. Pateicamies par atsaucību Indrai un Jānim Merciem, Fold Life, META-KAFE, Dirty Deal Café, “Latvijas koncertiem”, Spīķeru koncertzālei, “Satori” grāmatnīcai, krogam “Andalūzijas Suns”, apgādam “Dienas Grāmata”, viesnīcai “Elizabete Hotel”, mūziķiem “Gaujarts”, “Astro'n'out”, Martin Confused, Marekam Lācim. Informē literatūras un filozofijas portāls “¼ Satori”, “Diena”, “Kultūras Forums”, “Radio Naba”, “Latvijas Avīze”, “Neatkarīgā Rīta Avīze Latvijai”, Latvijas Radio 1.

Visi festivāla pasākumi ir bez ieejas maksas.

“Prozas lasījumu” laikā būs iespējams iegādāties arī jaunāko stāstu izlasi “Stāsti. Prozas lasījumi klātienē un neklātienē 2008-2009”, ko izdevusi izdevniecība “Dienas Grāmata”.

Festivāls “Prozas lasījumi” kopš 1995. gada notiek decembra sākumā. Tas ir ikgadējs pasākums, kurš no neliela lasījumu vakara Andreja Upīša dzimšanas dienas atcerei ir pārtapis vairāku dienu prozas festivālā, kura laikā dažādos pasākumos ar savu jaunāko darbu vai to fragmentu lasījumiem uzstājas dažādu paaudžu Latvijas rakstnieki un viesautori no citām Eiropas valstīm. 

